José Luis Rendueles esquiza na figura del políticu y escritor Jesús Ibáñez y de la so madre en "La llibertá los caminos", una novela a dos voces
#000001
"La llibertá los caminos" ye la historia d’una obsesión: la que lleva al autor, José Luis Rendueles, a persiguir per archivos y biblioteques noticies, de mano, sobre’l sindicalista, políticu, periodista y escritor Jesús Ibáñez y depués sobre la madre, Celedonia Rodríguez (Doña), que, depués d’un tiempu d’investigación, foi alzándose hasta algamar la estatura del fíu como carácter novelescu. Ye de suponer que l’orixe d’esti pruyimientu tuvo que ver cola llectura de les memories d’Ibáñez, "Discos de acero: Memorias de mi cadáver (novela encajada)", que se publicaron en México en 1946, país onde tuvo exiliáu dende 1942 hasta la so muerte en 1948.
#000003
El llibru, que ta escritu al filu camudable de la memoria, invita más a pensar nel protagonista d’una novela picaresca –Ibáñez nació por accidente nel penal de Santoña, onde la madre taba visitando al afiáu, un bandoleru d’Urbiés, y pasó la infancia pelos caminos y pidiendo col padre– que nel home que representó en Moscú primero a la CNT, en 1922, y más tarde al PCE, en 1925, na Internacional Comunista, o nel que sustituyó a González Peña como comisariu xeneral del exércitu del norte en 1937. Nin el calter fragmentariu de les memories nin la dificultá d’abrise pasu ente los testimonios de los munchos adversarios qu’Ibáñez foi collechando según diba cambiando de partíu -pasó peles Xuventíes Socialistes, la CNT, el PCE y el PSOE- debieron facilitar al novelista la reconstrucción de la vida d’un home que combinaba como nengún les condiciones d’héroe y antihéroe.
#000004
La novela que finalmente nos presenta José Luis Rendueles, coincidiendo cola publicación de "Flora" (Trabe, 2022) de Faustino Álvarez, que xira tamién alredor de la madre de Jesús Ibáñez, ye un trabayu a dos voces: tenemos, d’un llau, un narrador escritor –una ficcionalización parcial del autor– qu’evoca la vida vivida cola muyer y, según-y va lleendo’l testu de la novela, da-y el parte de les torgues y crítiques qu’encontró nel so facer artísticu; al par, envueltu nesti marcu de resonancies cervantines, ta’l rellatu de la vida de Doña y de Jesús Ibáñez.
#000005
Ye esta busca de sentíu precisamente lo que fai de ponte ente la narración marcu y el rellatu de la vida d’Ibáñez. Dambes figures aseméyense en más d’un puntu: el cultu al sexu, que nel narrador contemporaneu degrádase al facer d’él un consumidor de prostitución; la rebeldía, reprimida nel últimu, desatada n’Ibáñez, y la insatisfacción política, que los convierte en seres en guerra col so tiempu. Y delantre d’ello, una figura inasible, la de la madre d’Ibáñez –que quedó inmortalizada en La Lloca’l Rinconín–, que representa la llibertá pura, el deséu sin frenu, l’olvidu del suxetu actuante delantre la presencia absoluta y salvadora de la mar.
#000007
El cómico Leo Bassi: "Los evangelistas son una derecha bastante fascista"
#000009
“¿Cómo puedes salir con una menopáusica?”: la historia de la Premio Nobel Annie Ernaux y su amante 30 años más joven
#000010
Michel Nieva, el nuevo prodigio de la literatura que imagina cómo será el mundo cuando se derritan los glaciares
#000011
El Drogas: "En esta gira queríamos mostrar el lado más ‘punkarra’ de Barricada"
#000012